Izitas
Izitas – ežeras šiaurės rytų Lietuvoje, Zarasų rajone, apie 12 km į vakarus nuo Zarasų, 5,5 km į šiaurę nuo Degučių. Ilgis šiaurės rytų – pietvakarių kryptimi 1,3 km, plotis iki 0,78 km. Altitudė 157,9 m. Gylis siekia 2,1 m. Kranto linija labai vingiuota, jos ilgis 4,9 km. Krantai žemi, supelkėję, apaugę medžiais ir krūmais. Šiaurinėje pakrantėje auga miškelis, vakarinėje – plyti pelkė, kitose pakrantėse – pievos ir dirbami laukai. Šiaurėje yra miškinga 0,66 ha sala. Į Izitą suteka 6 upeliai, šiaurės rytuose į Avilio ežerą išteka Izita. Tolėliau į pietus telkšo Izitėlio ežeras. Prie Izito esantys kaimai: Šauliai, Juškėnai, Gudeliai. Vandenvardis Izi̇̀tas laikomas sėlišku, toliau sietinas su liet. ižas ('plonas ledas ant vandens, šarma, šerkšnas').